4 Dikgwedi pejana, Josefa o ile a lemoga gore bophelo bja gagwe bo fetogetše sa ruri ka morago ga ge a beeleditše morwedi wa Heli, nakong ya ge a be a le motsaneng wa gabo wa Natsaretha. Josefa o be a tseba gore Maria o rata Jehofa le ditekanyetšo tša gagwe. Eupša ka morago o ile a kwa gore o imile! O be a ikemišeditše go mo hlala ka sephiring e le go mo šireletša gore a se ke a welwa ke kgobogo. * Lega go le bjalo, morongwa o ile a bolela le yena torong, a mo hlalosetša gore Maria o be a imišitšwe ke moya o mokgethwa wa Jehofa. Morongwa o ile a oketša ka gore morwa yoo a bego a mo imile o be a tla “phološa batho ba gabo dibeng tša bona.” O ile a tšwela pele go kgonthišetša Josefa gore: “O se tšhabe go iša Maria mosadi wa gago gae.”—Mat. 1:18-21.